google/wiki40b huggingface dataset:
343 Οστάρα

Φυσικά χαρακτηριστικά

Η μέση διάμετρος της Οστάρας υπολογίσθηκε σε 19,1 χιλιόμετρα (από δεδομένα του IRAS), ενώ η μάζα της εκτιμάται σε 7,3 τρισεκατομμύρια τόνους για μέση πυκνότητα 2 gr/cm³. Ο φασματικός της τύπος είναι C (ανθρακούχος), ενώ το άλβεδό της είναι 0,115 (από δεδομένα του IRAS). Η Οστάρα περιστρέφεται γύρω από τον εαυτό της μία φορά κάθε 6 ώρες και 25 λεπτά. Η μέση θερμοκρασία στην επιφάνειά της εκτιμάται σε 95 περίπου βαθμούς Κελσίου κάτω από το μηδέν.
Χαλκοαλουμίνιο

Το Χαλκοαλουμίνιο, ή χαλκαλουμίνιο, όπως μαρτυρά και από την ονομασία του είναι κράμα χαλκού (Cu), και αλουμινίου (Al). Ανάλογα δε της περιεκτικότητα του Al, που όμως δεν υπερβαίνει το 14% κ.β., παράγονται πολλοί τύποι χαλκοαλουμίνιων για διάφορες χρήσεις.
Κατά κανόνα τα χαλκοαλουμίνια εμφανίζουν υψηλή μηχανική αντοχή και καλή αντίσταση στη διάβρωση. Τα καθαρά διμερή κράματα με περιεκτικότητα αλουμινίου μέχρι 8,5% κ.β. παρουσιάζουν μονοφασική δομή. Είναι ιδιαίτερα μαλακτά, κατάλληλα σε ολκή, εξέλαση, σφράγιση ή και βαθιά εκκοίλανση. Λαμβάνουν δε προσδιοριστική ονομασία και με τον αριθμό της εκατοστιαίας περιεκτικότητας αλουμινίου, όπως π.χ. "χαλκοαλουμίνιο 5", που σημαίνει ότι το κράμα αυτό περιέχει 5% Al, ή "χαλκοαλουμίνιο 8", ομοίως.
Στη πραγματικότητα τα χαλκοαλουμίνια προκειμένου να παρουσιάσουν βελτιωμένες μεταλλουργικές ιδιότητες προσμιγνύονται και με άλλα μέταλλα και ειδικότερα με νικέλιο, μαγγάνιο, σίδηρο, ψευδάργυρο και αρσενικό, λαμβάνοντας ανάλογη επιπρόσθετη ονομασία εξ όσων στοιχείων η περιεκτικότητα είναι μεγαλύτερη από το 0,5 %, παραλείποντας τα άλλα όπως π.χ. χαλκοαλουμινονικέλιο, χαλκοαλουμινομαγγάνιο, ή χαλκοαλουμινοσίδηρος.

Χρήσεις

Τα χαλκοαλουμίνια χρησμοποιούνται κυρίως ως αντιδιαβρωτκά υλικά. Ειδικότερα τα φερόμενα με περιεκτικότητα 6% αλουμινίου και 2% νικελίου χρησιμοποιούνται στη νομισματοκοπία. Με μεγαλύτερη περιεκτικότητα αλουμινίου χρησιμοποιούνται ευρύτατα στη ναυπηγική, την αεροναυπηγική, σε εξαρτήματα μηχανών θαλάσσης (εσω-εξωλέμβιες) κ.λπ. Τα φερόμενα με προσμίξεις μαγγανίου διευκολύνουν την εν θερμώ κατεργασία και συγκόλληση, ενώ με προσμίξεις σιδήρου χρησιμοποιούνται σε βαρύτερες κατασκευές.
Οίκος του Μπερκ

O Οίκος του Μπερκ, γερμ. Haus of Berg είναι ένας κλάδος του Οίκου των Ετσονιδών, που περιλαμβάνει τους κόμητες του Μπερκ (Berg).
Ο επιφανής Οίκος των Ετσονιδών είχε μέλη τέσσερις παλατινούς κόμητες (δούκες) της Λοθαριγγίας, έναν δούκα της Σουαβίας, έναν της Καρινθίας και έναν της Βαυαρίας. Όταν όμως ο τελευταίος, ο Κορράδος Α΄ αποπειράθηκε να σκοτώσει τον Ερρίκο Γ΄ των Σαλίων της Γερμανίας για να λάβει τον θρόνο, ο Οίκος έπεσε στην αφάνεια, εκτός από τον Αδόφλο Α΄ κόμη του Κέλνταχ και επίτροπο (vogt) του Ντόιτς (1008-1018). Τον διαδέχθηκε ο γιος του Αδόλφος Β΄ και αυτόν ο Αδόλφος Α΄, που από επίτροπος των Ντόιτς, Μπερκ, κά έγινε το 1077 κόμης του Μπερκ. 
Το 1280 οι κόμητες μετακίνησαν την έδρα τους από το ανάκτορο Μπερκ στην πόλη Ντύσελντορφ. Η ισχύς του Οίκου δυνάμωσε το 1348 με την απόκτηση της κομητείας του Γιούλιχ (Jülich). Το 1380 ο Βεγκέσλαος της Γερμανίας αναβάθμισε το Γιούλιχ-Μπερκ σε δουκάτο. Το 1509 ο Ιωάννης Γ΄ δούκας της Κλέβης & κόμης του Λα Μαρκ νυμφεύτηκε τη Μαρία δούκισσα του Γιούλιχ-Μπερκ και πρόσθεσε την κτήση της στα εδάφη του. Το 1609 ο Ιωάννης-Γουλιέλμος ήταν παράφρων και δεν είχε απογόνους· ήταν ο τελευταίος δούκας.
Αρτινίτης

Εμφάνιση, παραγενέσεις

Εμφανίζεται σε υδροθερμικές φλέβες χαμηλής θερμοκρασίας και στα σερπεντινιωμένα υπερβασικά πετρώματα.
Ορυκτά με τα οποία σχετίζεται είναι ο μπρουσίτης, ο υδρομαγνησίτης, ο χρυσοτίλης, ο αραγονίτης, ο δολομίτης και ο μαγνησίτης.
Αποτελείται από λευκούς, μεταξωτούς και πρισματικούς κρυστάλλους που κρυσταλλώνoνται στο μονοκλινές σύστημα και βρίσκονται συχνά σε ακτινωτές συστοιχίες ή επικαθίσεις.
Ως ορυκτό εμφανίζει παγκόσμια εξάπλωση. Κυριότερες εμφανίσεις του είναι στην Ιταλία (Λομβαρδία, Πιεμόντε, Λιγουρία), στην Αυστρία (Στυρία), τα όρη Σαγιάν της Σιβηρίας, την Ιαπωνία, τις Πολιτείες Νεβάδα, Νιού Τζέρσεϊ και Νέα Υόρκη και Καλιφόρνια των ΗΠΑ.
Στην Ελλάδα ανευρίσκεται στα μεταλλεία Λαυρίου.
Στάδιο Κρας

Ιστορία

Το στάδιο χτίστηκε και εγκαινιάστηκε το 1975. Το γήπεδο ονομαζόταν αρχικά Βερόνικα Στέιντιουμ (ολλανδικά: Veronica Stadium). Το 2006 τοποθετήθηκε τεχνητός χλοοτάπητας στον αγωνιστικό χώρο.
Το καλοκαίρι του 2010, η κερκίδα Jaap Jonk κατεδαφίστηκε και κατασκευάστηκε μία μεγαλύτερη κερκίδα.
Αννιβαλιανός

Βιογραφία

Ήταν γιος τού Φλάβιου Δαλμάτιου τιμητή, ετεροθαλούς αδελφού του Κωνσταντίνου Α΄ Αυτοκράτορα των Ρωμαίων. Μαζί με τον αδελφό του σπούδασαν στην Τολόσα της Γαλατίας υπό τον ρήτορα Εξυπέρο (που μάλλον δεν ταυτίζεται με τον Άγ. Εξυπέριο).
Τη δεκαετία του 320 ο Κωνσταντίνος Α΄ κάλεσε τον αδελφό του Φλάβιο Δαλμάτιο και τους γιούς εκείνου στην Κωνσταντινούπολη. Εκεί ο Αννιβαλιανός νυμφεύτηκε την πρώτη κόρη του Αυτοκράτορα, την Κωνσταντίνα το 335 και έλαβε τον τίτλο του ευγενέστατου (nobillisimus).
Με την ευκαιρία της εκστρατείας του Κωνσταντίνου Α΄ κατά των Σασσανιδών της Περσίας το 337, ο Αννιβαλιανός έγινε "βασιλιάς των βασιλέων και των Ποντιακών γενών" (rex regum et Ponticarum gentium), μάλλον διότι ο θείος του ήθελε, μετά την ήττα των Περσών, να τον τοποθετήσει στον θρόνο των Σασσανιδών.
Ωστόσο η εκστρατεία κατά των Περσών δεν έγινε, διότι ο Αυτοκράτορας απεβίωσε τον Μάιο του 337. Στην εκκαθάριση της αυτοκρατορικής οικογένειας φονεύτηκε ο Αννιβαλιανός και ο αδελφός του Δαλμάτιος.

Οικογένεια

Νυμφεύτηκε το 335 την Κωνσταντίνα, κόρη του Κωνσταντίνου Α΄ Αυτοκράτορα των Ρωμαίων· δεν απέκτησαν απογόνους.
Αιθανοθειόλη

Από αιθανοθειονικό οξύ

Η αιθανοθειόλη αρχικά αναφέρθηκε ότι παράχθηκε από το Δανό Γουΐλλιαμ Κρίστοφερ Ζεΐς (William Christopher Zeise) το 1834. Για την παραγωγή της χρησιμοποίησε επίδραση αιθυλοθειικό ασβέστιο σε εναιώρημα θειούχου βαρίου κορεσμένου με υδρόθειο. Πιστώθηκε ακόμη με την ονομασία «μερκαπτούμ» (mercaptum) της ομάδας C₂H₅S- (που ονομάζεται αιθυλοθειομάδα συστημικά).

Από αιθυλαλογονίδιο

Αργότερα, το 1840, ο Χενρί Βικτόρ Ραγκνάτ (Henri Victor Regnault), παρασκεύασε αιθανοθειόλη με υποκατάσταση του αλογόνου αλαιθανίου από υδροθειομάδα, με τη χρήση υδατικού διαλύματος όξινου θειούχου νατρίου:

Από αιθένιο

Η αιθανοθειόλη παράγεται πλέον συνήθως με χημική αντίδραση αιθενίου με υδρόθειο, πάνω από έναν καταλύτη. Διαφορετικές παραγωγικές μονάδες χρησιμοποιούν διαφορετικούς καταλύτες για αυτήν τη διεργασία:

Από αιθανόλη

Αξιοποιείται εμπορικά επίσης η αντίδραση αιθανόλης με αέριο υδρόθειο, πάνω από έναν όξινο καταλύτη, όπως η αλουμίνα ή το διοξείδιο του θορίου:

Αιθανοθειολικά άλατα

1. Η αιθανοθειόλη συμπεριφέρεται ως ασθενές οξύ, οπότε σχηματίζει αιθανοθειολικά άλατα (ή «αιθυλομερκαπτίδια») με βάσεις, όπως το υδροξείδιο του νατρίου (NaOH):
2. Επίσης και με ορισμένα οξείδια, όπως το οξείδιο του υδραργύρου (HgO):

Θειολεστέρες

Όπως οι αλκοόλες παράγουν εστέρες με οξέα, έτσι και οι θειόλες παράγουν θειολεστέρες με αυτά. Π.χ. με επίδραση καρβονικών οξέων σε αιθανοθειόλη:

Θειοκετάλες

Με επίδραση καρβονυλικών ενώσεων παράγονται θειοκετάλες:

Διαιθυλοδιθειαιθέρας

Με επίδραση χλωριούχου χαλκού (CuCl₂) παράγεται διαιθυλοδιθειαιθέρας:

Αιθανοσουλφονικό οξύ

Με οξείδωση αιθανοθειόλης παράγεται αιθανοσουλφονικό οξύ (CH₃CH₂SO₃H):

Αιθάνιο

1. Με επίδραση φωσφορώδη τριαιθυλεστέρα [(CH₃CH₂O)₃P] παράγεται αιθάνιο (CH₃CH₃):
2. Με επίδραση υδρογόνου και με καταλύτη νικέλιο (μέθοδος Raney) παράγεται αιθάνιο (CH₃CH₃):
Αστέριος Νταής

Νομική και πολιτική καριέρα

Σπούδασε Νομικά στο πανεπιστήμιο των Αθηνών και σε νεαρή ηλικία έγινε γραμματέας στο ταμείο του υπουργείου Οικονομικών. Σε ηλικία 25 ετών έγινε ειδικός οικονομικός επιθεωρητής και το 1923 μετήχθη στο Ελεγκτικό Συνέδριο, του οποίου έγινε διευθυντής, σύμβουλος (1941), αντιπρόεδρος (1950) και πρόεδρος από τις 23 Ιανουαρίου 1961 ως τις 2 Φεβρουαρίου 1965.
Ο Νταής υπηρέτησε για μικρό χρονικό διάστημα στην υπηρεσιακή κυβέρνηση του Στυλιανού Μαυρομιχάλη, ως υπουργός Συγκοινωνιών από τις 29 Σεπτεμβρίου 1963 ως τις 8 Νοεμβρίου 1963 και ως υπουργός Οικονομικών στην επίσης υπηρεσιακή κυβέρνηση του Ιωάννη Παρασκευόπουλου από τις 30 Δεκεμβρίου 1963 ως τις 18 Φεβρουαρίου 1964.
Οι Πειρατές της Καραϊβικής: Η εκδίκηση του Σαλαζάρ

Παραγωγή

Η ταινία σκηνοθετήθηκε από τον Γιοακίμ Ρένινγκ και τον συνεργάτη Έσπεν Σάντμπεργκ. Το σενάριο υπογράφει ο Τζεφφ Νάθανσον ενώ παραγωγός είναι για ακόμη μια φορά στους "Πειρατές" οΤζέρρυ Μπρουκχέμερ . Στον πρωταγωνιστικό ρόλο του πειρατή Τζακ Σπάρρου βρίσκεται ο Τζόνι Ντεπ, ο οποίος ενσάρκωσε τον ήρωα και στις προηγούμενες τέσσερις ταινίες. Στο πλευρό του βρίσκονται επίσης ηθοποιοί οι οποίοι έχουν κάνει την εμφάνισή τους στα προηγούμενα φιλμ όπως ο Κέβιν Μακνάλι και ο Τζέφρεϊ Ρας στους αντίστοιχους ρόλους τους, του Τζοσάμ Γκιπς και του Έκτορα Μπαρμπόσα. Επίσης ο Ορλάντο Μπλουμ και η Κίρα Νάιτλι επιστέφουν στη ταινία για μερικές σκηνές στους ρόλους του Γουίλ Τέρνερ και της Ελίζαμπεθ Σουάν.

Υπόθεση

Ο Καπετάνιος Τζακ Σπάροου (Τζόνι Ντεπ) έρχεται αντιμέτωπος με τους ανέμους τις συμφοράς να φυσούν κατά πάνω του, όταν νεκροί ναυτικοί-φαντάσματα με αρχηγό τον Καπετάνιο Σαλαζάρ, (Χαβιέρ Μπαρδέμ) το σκάνε από το Τρίγωνο του Διαβόλου και ζητάνε εκδίκηση.

Η παραγωγή της ταινίας

Για την έμπνευση αυτής της ταινίας οι παραγωγοί επικαλέστηκαν γνώσεις από την ταινία Οι Πειρατές της Καραϊβικής: Η κατάρα του Μαύρου Μαργαριταριού (2003) για να μπορέσουν να σχεδιάσουν το σενάριο και γενικά όλη τη σύνθεση της ταινίας. Η ταινία αρχικά είχε σχεδιαστεί να βγει στις αίθουσες το 2015, όμως πήρε παράταση και το 2016 και εν τέλει βγήκε τον Μάιο του 2017. Αυτή η καθυστέρηση προήλθε εξαιτίας του μη ολοκληρωμένου σεναρίου καθώς και του οικονομικού μπάτζετ της ταινίας το οποίο δεν έφθανε για να καλυφθεί η παραγωγή. Τα γυρίσματα ξεκίνησαν  στην Αυστραλία τον Φεβρουάριο του 2015 και τελείωσαν τον Ιούλιο του ίδιου χρόνου, έπειτα από την καταβολή 20 εκατομμυρίων δολαρίων στην Disney από την αυστραλιανή κυβέρνηση. Η ταινία έκανε πρεμιέρα στις 26 Μαΐου του 2017 συγκεντρώνοντας 794.1 εκατομμύρια δολάρια παγκοσμίως.
Σαβίτα Κοβίντ

Πρώτα χρόνια

Οι γονείς της Κοβίντ αρχικά ζούσαν κοντά στη Λαχώρη στο σημερινό Πακιστάν και μετακόμισαν στην Ινδία μετά τη διαίρεση της Ινδίας και εγκαταστάθηκαν στο Λατζπάτ Ναγκάρ στο Δελχί. Είναι πρώην υπάλληλος στη Mahanagar Telephone Nigam Limited (MTNL). Ξεκίνησε την καριέρα της στη MTNL ως τηλεφωνήτρια. Σταδιακά πήρε προαγωγή στη θέση του Επικεφαλής Επόπτη Τμήματος. Αλλά το 2005, πήρε μια εθελοντική συνταξιοδότηση.

Προσωπική ζωή

Η Σαβίτα παντρεύτηκε τον Ραμ Ναθ Κοβίντ στις 30 Μαΐου 1974. Έχουν ένα γιο και μια κόρη, τον Πρασάντ και την Σουάτι.

Ως Πρώτη Κυρία

Η Κοβίντ έγινε η πρώτη κυρία στις 25 Ιουλίου 2017 καθώς η θέση ήταν κενή για σχεδόν δύο χρόνια, λόγω του θανάτου της τελευταίες εν ενεργεία. Οι πρώτοι σύζυγοι της Ινδίας έχουν γενικά πολύ ελαφριά παρουσία, όταν δεν λείπουν εντελώς. Όταν είναι παρών, πολλές από αυτούς λειτουργούν ως επίσημοι οικοδεσπότες του Ραστραπάτι Μπαβάν.
Μεταλλικά πλακίδια με μυθολογικές σκηνές (Αρχαιολογικό Μουσείο Δελφών)

Ορισμένα ιδιότυπα εκθέματα του Αρχαιολογικού Μουσείου Δελφών αποτελούν τα χάλκινα πλακίδια που απεικονίζουν μυθολογικές σκηνές από τους Άθλους του Ηρακλή και την Οδύσσεια, αλλά και ελεφαντοστέινα πλακίδια με μυθικά πλάσματα.

Τα διακοσμητικά πλακίδια

Συνήθης μέθοδος διακόσμησης επίπλων και ξύλινων αντικειμένων ήταν η επικόλληση πλακιδίων με εικονιστικό περιεχόμενο. Τα πλακίδια αυτά κατασκευάζονταν είτε από μέταλλο (χαλκό, άργυρο ή και χρυσό ακόμη) ή από ελεφαντόδοντο, που συνιστούσε μια μαλακή αλλά ανθεκτική ύλη, ιδανική για το σκάλισμα παραστατικών σκηνών. Στο Αρχαιολογικό Μουσείο Δελφών εκτίθενται τόσο ελεφαντοστέινα πλακίδια (στην Αίθουσα των Χρυσελεφάντινων Αγαλμάτων) με απεικονίσεις μυθικών πλασμάτων όσο και χάλκινα πλακίδια με μυθολογικές σκηνές.

Τα χάλκινα πλακίδια με μυθολογικές σκηνές

Το ένα από τα χάλκινα πλακίδια απεικονίζει σε βαθύ ανάγλυφο περιστατικό από τον άθλο του Ηρακλή που αφορά την εξόντωση του Ερυμάνθιου Κάπρου. Ο Ευρυσθέας, βασιλιάς της Τίρυνθας, είχε ζητήσει από τον Ηρακλή να αιχμαλωτίσει ζωντανό τον κάπρο που η Άρτεμη είχε χαρίσει στον Ερύμανθο. Το ζώο αυτό ήταν τόσο άγριο που κατέστρεφε τα σπαρτά και τρομοκρατούσε ανθρώπους και ζώα. Ακόμη και οι Κένταυροι του δάσους της Φολόης στην Ηλεία, επιζητούσαν την εξόντωσή του. Ο Ηρακλής κατόρθωσε να αιχμαλωτίσει τον κάπρο και στη συνέχεια τον έδεσε και τον πήγε ζωντανό στον Ευρυσθέα. Ο βασιλιάς τόσο τρόμαξε, που κρύφτηκε μέσα σε ένα πιθάρι. Το περιστατικό, που έχει και μια σκωπτική χροιά, ήταν ιδιαίτερα αγαπητό στους καλλιτέχνες της αρχαϊκής εποχής, οι οποίοι το έχουν απεικονίσει σε ερυθρόμορφα (πρβλ. Αμφορέας του Όλτου, 510 π.Χ., Μουσείο Λούβρου) και μελανόμορφα αγγεία (προβλ. Αμφορέας από τους Vulci, περ. 550 π.Χ., Βρετανικό Μουσείο). Ο ίδιος άθλος απεικονιζόταν και στις μετόπες του ναού του Δία στην Ολυμπία (μέσα 5ου αι. π.Χ.). Το συγκεκριμένο πλακίδιο, μοναδικό παράδειγμα απεικόνισης του μύθου σε χαλκό, χρονολογείται στο β' μισό του 6ου αιώνα π.Χ. Σε άλλο πλακίδιο απεικονίζεται η διαφυγή του Οδυσσέα από τη σπηλιά του κύκλωπα Πολύφημου. Εικονίζεται ο Οδυσσέας (ή κάποιος από τους συντρόφους του) δεμένος κάτω από την κοιλιά ενός κριαριού στην προσπάθειά του να διαφύγει. Ενδεχομένως το πλακίδιο αυτό να συνοδευόταν και από άλλα που εικόνιζαν άλλα περιστατικά της Οδύσσειας.
2925 Μπήτυ

Φυσικά χαρακτηριστικά

O φασματικός τύπος του Μπήτυ είναι Cgh. Τα υπόλοιπα φυσικά χαρακτηριστικά του είναι άγνωστα.
Σταφύλι

Περιγραφή

Τα σταφύλια αναπτύσσονται σε τσαμπιά των έξι έως τριακοσίων ρωγών και μπορεί να έχουν μαύρο, σκούρο μπλε, κίτρινο, πράσινο, λευκό ή ροζ χρώμα.

Καλλιέργεια και Παραγωγή στην Ελλάδα

Σύμφωνα με τον Διεθνή Οργανισμό Αμπελώνα και Κρασιού (OIV) για το 2011 τα αμπέλια στην Ελλάδα κάλυπταν συνολικά μια έκταση 1.099,73 τετραγωνικών χιλιομέτρων, ενώ η παραγωγή κρασιού κυμάνθηκε στα 2.750 εκατόλιτρα.
Το 2014 ήταν μια δύσκολη χρονιά για την ελληνική αμπελουργία, καθότι οι δυσμενείς καιρικές συνθήκες και τα ακραία καιρικά φαινόμενα επηρέασαν σημαντικά την παραγωγή. Γενικά η παραγωγή ποσοτικά υπήρξε μειωμένη πάνω από 15% ενώ τα ποιοτικά χαρακτηριστικά για τα λευκά κρασιά περιέχουν εκφράσεις όπως «μέτριος αλκοολικός τίτλος», «πολύ καλή οξύτητα» «καλά αρώματα». Για τα κόκκινα «αρκετά καλό χρώμα», «μαλακές τανίνες» «καλή φαινολική ωρίμανση με χαμηλό όμως σάκχαρα».
Ροζαλίντα

Υπόθεση

Η Ροζαλίντα είναι μια εικοσάχρονη όμορφη κοπέλα που πουλάει λουλούδια και αναλαμβάνει στολισμούς καλών εστιατορίων. Μια μέρα, η Ροζαλίντα συναντάει τον Φερνάντο Χοσέ, έναν πλούσιο άντρα της καλής κοινωνίας που παίζει πιάνο στο εστιατόριο που στολίζει αυτή. Ερωτεύονται με την πρώτη ματιά, παντρεύονται και κάνουν ένα παιδί, αλλά η μητριά του Φερνάντο Χοσέ, Βαλέρια, δεν συμπαθεί καθόλου τη Ροζαλίντα εξαιτίας του κοινωνικού της επιπέδου και επειδή είναι φτωχή και προσπαθεί να χωρίσει το ζευγάρι. Μετά από καιρό ο Φερνάντο Χοσέ εγκαταλείπει την Ροζαλίντα, εξαιτίας μιας σκευωρίας της Βαλέρια και η τελευταία απαγάγει την κόρη της Ροζαλίντα. Τότε, η Ροζαλίντα παθαίνει κατάθλιψη και χάνει τη μνήμη της περιπλανώμενη στους δρόμους μέχρι που κάποιος θα τη βοηθήσει και τελικά, μέσα από συμπτώσεις θα ξαναειδωθεί με τον Φερνάντο Χοσέ που την θεωρούσε νεκρή.
Βαθμωτό πεδίο

Στη θεωρητική φυσική, η θεωρία βαθμωτών πεδίων μπορεί να αναφερθεί σαν κλασική ή σαν κβαντική θεωρία βαθμωτών πεδίων. Ένα πεδίο που μένει αμετάβλητο κάτω από κάθε μετασχηματισμό Lorentz λέγεται "βαθμωτό", σε αντίθεση με ένα διανυσματικό πεδίο ή ένα τανυστικό πεδίο. Τα κβάντα του κβαντισμένου βαθμωτού πεδίου είναι σωματίδια μηδενικού σπιν και τέτοια δύνανται να είναι μόνο μποζόνια.
Κανένα θεμελιώδες βαθμωτό πεδίο δεν έχει παρατηρηθεί στη φύση, αν και το πεδίο Higgs ίσως αποδειχτεί το πρώτο παράδειγμα. Όμως, βαθμωτά πεδία παρουσιάζονται στη θεωρία ισοδύναμων πεδίων που περιγράφουν πολλά φυσικά φαινόμενα. Ένα παράδειγμα είναι το "π μεσόνιο" (pion),που είναι στην πραγματικότητα "ψευδοβαθμωτό", που σημαίνει ότι δεν είναι αμετάβλητο κάτω από μετασχηματισμούς ισότητας που αντιστρέφουν τις χωρικές διευθύνσεις, διαφορετικό από ένα πραγματικό βαθμωτό, που είναι αμετάβλητο (parity-invariant). Εξαιτίας της σχετικής απλότητας των μαθηματικών, τα βαθμωτά πεδία συχνά είναι τα πρώτα πεδία στα οποία εισάγεται ένας φοιτητής κλασικής ή κβαντικής θεωρίας.

Oρισμός

Μαθηματικά, ένα βαθμωτό πεδίο σε μία περιοχή U είναι μία πραγματική ή μιγαδική κατανομή στην U . Η περιοχή U μπορεί να είναι ένα σύνολο σε μερικούς Ευκλείδιους χώρους, χώρους Minkowski, ή γενικότερα ένα υποσύνολο μιας πολλαπλότητας και είναι τυπικό στα μαθηματικά να επιβάλλονται περαιτέρω συνθήκες στο πεδίο, τέτοιες ώστε να είναι συνεχές ή συχνά συνεχώς παραγωγίσιμη μέχρι κάποια τάξη. Ένα βαθμωτό πεδίο είναι τανυστικό πεδίο μηδενικής τάξης και ο όρος "βαθμωτό πεδίο" μπορεί να χρησιμοποιηθεί για να διαχωριστεί μία συνάρτηση αυτού του είδους από ένα πιο γενικό τανυστικό πεδίο, πυκνότητα, ή παραγωγίσιμη μορφή.
Φυσικά, ένα βαθμωτό πεδίο διαχωρίζεται επιπλέον έχοντας μονάδες μέτρησης σχετικές με αυτό. Σε αυτό το ευρύτερο πλαίσιο, ένα βαθμωτό πεδίο πρέπει επίσης να είναι ανεξάρτητο από το σύστημα συντεταγμένων που χρησιμοποιείται για να περιγράψει το φυσικό σύστημα. Αυτό σημαίνει, ότι για δύο οποιουσδήποτε παρατηρητές που χρησιμοποιούν τις ίδιες μονάδες πρέπει να συμφωνούν στην αριθμητική τιμή του βαθμωτού πεδίου σε οποιοδήποτε δοθέν σημείο του φυσικού χώρου. Τα βαθμωτά πεδία έρχονται σε αντίθεση με άλλες φυσικές ποσότητες, όπως τα διανυσματικά πεδία που συνδέουν ένα διάνυσμα με κάθε σημείο μιας περιοχής, όπως επίσης και τα τανυστικά πεδία ή τα πεδία spinor.  Πιο ανεπαίσθητα, τα βαθμωτά πεδία έρχονται συχνά σε αντίθεση με τα ψευδοβαθμωτά πεδία.
Σφυριχτή γλώσσα

Κατανομή

Σήμερα υπάρχουν 70 σφυριχτές γλώσσες στον κόσμο. 
•Ευρώπη: Στην περιοχή Μπεάρν (Γαλλία) και στα νοτιοδυτικά της Ευβοίας (Ελλάδα).
•Ασία: Στα βορειοδυτικά της Τουρκίας, στους Akhas et les Χμονγκ (Νοτιοανατολική Ασία), στους Yupiks της Σιβηρίας.
 •Αφρική: Στο νησί Λα Γκομέρα (νησί των Καναρίων Νήσων), στον Άτλαντα στο Μαρόκο, στο Τόγκο, στην Αιθιοπία. 
•Αμερική: Στους Wayãpi στους Éperviers (pt) (Αμαζόνα της Βραζιλίας), στη Γουιάνα και στις Άνδεις.
•Ωκεανία: στην Παπούα Νέα Γουινέα.
Διάφορες πρωτοβουλίες για την διατήρηση των σφυριχτών γλωσσών:
•Στο νησί Λα Γκομέρα, η διδασκαλία της Silbo είναι υποχρεωτική στο δημοτικό από το 1999 και εκπαιδεύονται οι δάσκαλοι.
•Στην Πο, ο Σύνδεσμος Lo siular d'Aas («Ο σφυριχτής της Aas») προσπαθεί να επαναφέρει τη σφυριχτή γλώσσα béarnais. Προς το παρόν διδάσκεται στο δημοτικό της Bilhères, στο γυμνάσιο της Laruns και στο Πανεπιστήμιο της Πο.
•Η Τουρκική σφυριχτή γλώσσα διδάσκεται στο δημοτικό του Kusköy.

Χρησιμότητα

Η σφυριχτή γλώσσα επιτρέπει την επικοινωνία σε μεγάλες αποστάσεις. Ο ήχος ενός σφυρίγματος φτάνει πολύ μακριά και όταν ευνοεί η διαμόρφωση τού εδάφους, έως και 4 χλμ.
Υπερικό

Χρήσεις

Το υπερικό ή βαλσαμόχορτο υπήρξε αντικείμενο της Ιατρικής από τα αρχαία χρόνια. Οι αρχαίοι Έλληνες το χρησιμοποιούσαν ως διουρητικό, επουλωτικό, εμμηναγωγό και αιμοστατικό.
Σήμερα στις ΗΠΑ και σε πολλές άλλες χώρες χρησιμοποιείται υπό μορφή χαπιών για την αντιμετώπιση της ήπιας και μέτριας κατάθλιψης (γι' αυτό αποκαλείται και "εναλλακτικό Prozac"). Χρησιμοποιείται, επίσης, ως αντισπασμωδικό και για την καταπολέμηση της αϋπνίας.

Εξωτερική χρήση

Χρησιμοποιείται υπό μορφή βάμματος, αφού εκχυλισθεί το φρέσκο φυτό σε ελαιόλαδο μέσα σε γυάλινα βάζα καλά κλεισμένα, που μένουν στον ήλιο επί 40 ημέρες περίπου, ως επουλωτικό σε πληγές, ερεθισμούς και εγκαύματα πρώτου βαθμού.

Γενικές οδηγίες - προφυλάξεις

Το υπερικό μπορεί να επηρεάσει το συκώτι προκαλώντας ευαισθησία του ατόμου στο φως. Στο δέρμα ορισμένων ατόμων μπορεί να προκαλέσει αντιδράσεις που εκδηλώνονται με δερματικούς ερεθισμούς,
Σύμφωνα με ορισμένους ερευνητές το υπερικό μπορεί να επηρεάσει το μεταβολισμό ορισμένων ενζύμων. Κατά συνέπεια, χρειάζεται προσοχή όταν χορηγείται ταυτόχρονα με άλλα φάρμακα ή και με ορισμένα τρόφιμα.
Σε κάθε περίπτωση, όταν χρησιμοποιούνται φυτά για θεραπεία, πρέπει πάντοτε να ενημερώνεται ο ιατρός ή ο φαρμακοποιός και η χρήση τους να γίνεται κάτω από την καθοδήγηση ειδικού.
Γενικές εκλογές στο Περού (2016)

Γενικές εκλογές διεξήχθησαν στο Περού στις 10 Απριλίου 2016 για την εκλογή προέδρου, αντιπροέδρων, των μελών του Κογκρέσου και των Περουβιανών αντιπροσώπων του Κοινοβουλίου των Άνδεων.
Στο Κογκρέσο, η Λαϊκή Δύναμη κέρδισε σαρωτική νίκη, καταλαμβάνοντας περισσότερο από το 1/3 των ψήφων και την απόλυτη πλειοψηφία με 
73 έδρες επί συνόλου 130 εδρών. Στην αντιπολίτευση ακολούθησαν οι Περουβιανοί για την Αλλαγή με 18 έδρες και το Ευρύ Μέτωπο με 20 έδρες.
Λόγω περιορισμών από το σύνταγμα, ο Ογιάντα Ουμάλα δεν μπορούσε να διεκδικήσει και τρίτη θητεία. Η υποψήφια Κέικο Φουχιμόρι, κόρη του πρώην προέδρου Αλμπέρτο Φουχιμόρι, προηγήθηκε στον πρώτο γύρο με ποσοστό 40% των ψήφων, όμως απέτυχε να συμπληρώσει το απαιτούμενο ποσοστό 50% για να αποφευχθεί η διεξαγωγή 2ου γύρου. Νικητής αναδείχθηκε οριακά ο Πέδρο Πάμπλο Κουτσίνσκι, υποψήφιος των Περουβιανών για την Αλλαγή.
Οι εκλογές χαρακτηρίστηκαν ως οι πιο αμφίρροπες που διεξήχθησαν εδώ και δεκαετίες στην χώρα. Παράλληλα, η ψηφοφορία αμαυρώθηκε από τον θάνατο 10 ανθρώπων σε επιθέσεις της οργάνωσης Φωτεινό Μονοπάτι.

Πλαίσιο

Ο Πρόεδρος του Περού εκλέγεται σε δύο γύρους, στις 10 Απριλίου και στις 5 Ιουνίου. Τα 130 μέλη του Κογκρέσου εκλέγονται σε 25 πολυεδρικές περιφέρειες με τη χρήση κλειστών λιστών με αναλογική εκπροσώπηση.
Υπογλυκαιμία

Η υπογλυκαιμία, επίσης χαμηλό σάκχαρο, είναι όταν το σάκχαρο μειώνεται σε επίπεδα κάτω από το κανονικό. Αυτό μπορεί να οδηγήσει σε ποικίλα συμπτώματα όπως δυσκολία στην ομιλία, σύγχυση, απώλεια συνείδησης, επιληπτικές κρίσεις ή θάνατο. Ένα αίσθημα πείνας, ιδρώτα, τρεμούλας και αδυναμίας μπορεί επίσης να είναι παρόν. Τα συμπτώματα αρχίζουν συνήθως γρήγορα.
Ιικό φορτίο

Ιικό φορτίο είναι η συγκέντρωση ενός ιού στο αίμα ενός οργανισμού, η ποσότητα δηλαδή των αντιγράφων του ιού ανά μονάδα όγκου (ml) του αίματος.

Μέτρηση

Η ανίχνευση του ιού γίνεται μέσω του RNA του, του γενετικού υλικού δηλαδή του ιού που κυκλοφορεί στο αίμα του οργανισμού. Ένας ιός είναι ανιχνεύσιμος όταν υπάρχουν τουλάχιστο 20 αντίγραφά του ανά χιλιοστόλιτρο στον ορό ή το πλάσμα του αίματος, στις συνήθεις όμως εξετάσεις το κατώφλι ανίχνευσης είναι μεγαλύτερο, 50 αντίγραφα ανά ml.

Δείκτης υγείας

Το ιικό φορτίο είναι σημαντικό να μετράται τακτικά σε σοβαρές περιπτώσεις όπως η μόλυνση με τον ιό HIV, που μπορεί να οδηγήσει σε AIDS, όταν το ιικό φορτίο ξεπεράσει ένα όριο. Σε άλλες περιπτώσεις όπως αυτής του ιού της ηπατίτιδας C, όταν ο ιός δεν είναι πλέον ανιχνεύσιμος (50C/ml) ο ασθενής θεωρείται πως έχει θεραπευθεί.
Δημοκρατικόν Εθνικόν Κόμμα

Ιστορικό

Το κόμμα ιδρύθηκε το Μάιο του 1968, με αρχηγό τον Τάκη Ευδόκα, ανθυποψήφιο του Αρχιεπισκόπου Μακαρίου στις προεδρικές εκλογές του 1968. Ο Ευδόκας αντιπροσώπευε μια πολιτική πτέρυγα που χαρακτηρίστηκε ως ενωτική ή αντιμακαριακή δεξιά παράταξη ή ακροδεξιά, που επιζητούσε τη συνέχιση της πολιτικής για Ένωση με την Ελλάδα.
Στις εκλογές του Ιουλίου 1970, έλαβε 19.655 ψήφους και 9,80%. Ωστόσο, λόγω του πλειοψηφικού εκλογικού συστήματος, δεν εξέλεξε βουλευτές. 
Στις εκλογές του 1976 κατήλθε σε κοινό συνδυασμό με το Δημοκρατικό Συναγερμό, χωρίς να εκλέξει βουλευτές, εξαιτίας του εκλογικού συστήματος.
Το 1977 συγχωνεύτηκε στο Δημοκρατικό Συναγερμό.